Keittiössä kannattaa muuntaja ja kytkennät sijoittaa kaapiston yläpuolelle, josta niitä on helppo jatkossa päästä tarkistamaan ja tekemään mahdollisia muutoksia. Uudiskohteessa kannattaa aina tuoda 230V-sähkövirta kaapiston päälle keittiön valaistuksen jakorasialta, jotta valmius asennukseen on, vaikka se ei olisikaan mielessä rakennusvaiheessa.
Pinta-asennettava himmennin on helppo kytkeä vaikka kaapiston reunaan kiinni ja kaukosäädin ohjattava himmennin taas halutessaan vaikka kaksipuolisen teipin avulla haluttuun paikkaan. Kun käytät himmennintä, voit lisätä erillisen kytkimen himmentimen ja nauhan väliin. Tällöin päälle/pois kytkentä onnistuu normaalista katkaisimesta, mutta himmennys on myös mahdollinen himmentimestä/kaukosäätimestä.
Jos asennat eri tehoisia nauhoja kaapiston ala- ja yläreunaan, suositellaan alareunaan tehokkaampaa nauhaa. Usein valoa tarvitaan enemmän työtasolla. Kaapistojen päällä käyttötarkoituksena on tavallisesti epäsuora, tunnelmaa luova valaistus.